รัฐบาลพลัดถิ่นของพม่า เรียกร้องให้สหรัฐอย่ารีบผ่อนคลายบทลงโทษ รัฐบาลพม่า
โฆษกรัฐบาลพลัดถิ่นของพม่า กระตุ้นให้สหรัฐ อย่าเพิ่งเร่งรีบผ่อนคลายมาตรการลงโทษรัฐบาลทหารพม่า และแม้รัฐบาลพลัดถิ่น และบรรดากลุ่มพิทักษ์ส
โฆษกรัฐบาลผสมแห่งชาติของสหภาพพม่า Zin Linn กล่าวว่า มาตรการลงโทษของสหรัฐควรมีอยู่ต่อไปจนกว่าผู้นำพรรคฝ่ายค้านนางออง ซาน ซูจีจะได้รับการปล่อยตัว และจนกว่ารัฐบาลทหารพม่าจะยินยอมเจรจากับพรรคฝ่ายค้าน โฆษก Zin Linn บอกว่ามาตรการลงโทษทุกอย่างของสหรัฐ และสหภาพยุโรปที่มีต่อพม่าส่งผลกระทบโดยตรงต่อรัฐบาลพม่า และต่อบรรดานายพลและพรรคพวกแต่ไม่ทำร้ายประชาชนทั่วไป เพราะธุรกิจสำคัญๆ และอุตสาหกรรมขนาดใหญ่ทุกประเภท ต่างอยู่ในมือของบรรดานายพลเหล่านั้นและญาติสนิทมิตรสหายประชาชนพม่าทั่วไป ไม่มีโอกาสหรือไม่มีสิทธิที่จะข้องเกี่ยวกับภาคธุรกิจเลย คำแถลงของโฆษกพม่าผู้นี้ เป็นการตอบสนองต่อข้อเรียกร้องของวุฒิสมาชิกอเมริกันจิม เว็บบ์ ก่อนหน้านี้ให้ผ่อนคลายมาตรการลงโทษพม่าโดยในบทความที่ตีพิมพ์ในหนังสือพิมพ์นิวยอร์คไทมส์สัปดาห์นี้ วุฒิสมาชิกจิม เว็บบ์แสดงทัศนะว่า มาตรการลงโทษดังกล่าวเป็นเพียงการสร้างป้อมปราการปกป้องบรรดานายพลพม่าและยิ่งทำให้พม่าโดดเดี่ยวจากประชาคมโลกมากขึ้น อีกด้านหนึ่ง นาย Benjamin Zawacki นักวิจัยเกี่ยวกับพม่าแห่งองค์การนิรโทษกรรมสากล กล่าวว่าการโดดเดี่ยวรัฐบาลทหารพม่า ที่ต้องการจะโดดเดี่ยวตัวเองอยู่แล้วนั้น เป็นการเดินถอยหลังและว่าการผลักดันให้เกิดความร่วมมือ ในภูมิภาคเอเชียตะวันออกเฉียงใต้ คือหนทางเดียวที่จะก่อให้เกิดความเปลี่ยนแปลงในพม่าได้ นาย Zawacki ระบุว่าต้องใช้ทั้งแนวทางเพิ่มความร่วมมือและเพิ่มความกดดันต่อรัฐบาลพม่า ทางด้านโฆษก Zin Linnกล่าวว่าเขาเห็นด้วยที่ว่า มาตรการลงโทษมิได้ก่อให้เกิดการเปลี่ยนแปลงแต่รัฐบาลสหรัฐก็ควรจะกดดันผู้นำทหารพม่า ให้ปล่อยตัวนางออง ซาน ซูจีและผู้นำพรรคฝ่ายค้านคนสำคัญๆออกมา หากต้องการให้เกิดประชาธิปไตยขึ้นในพม่า เมื่อช่วงต้นเดือนสิงหาคมวุฒิสมาชิกเว็บบ์คือนักการเมืองอาวุโสของสหรัฐคนแรกในรอบ 10 ปีที่เดินทางเยือนพม่าโดยเขาได้เข้าพบกับผู้นำทหารพม่า นายพลตัน ชเว และนางออง ซาน ซูจีรวมทั้งยังสามารถช่วยให้รัฐบบาลพม่า ปล่อยตัวนักโทษชาวอเมริกัน นาย John Yettaw จากการคุมขัง สืบเนื่องจากคำตัดสินของศาลพม่าที่ให้จำคุกนาย Yettawเป็นเวลา 7 ปี ในข้อกล่าวหาว่าเขาบุกรุกบ้านพักที่ใช้กักบริเวณนางอองซาน ซูจี โดยไม่ได้รับอนุญาต ในขณะที่ตัวนางซูจีเองถูกรัฐบาลพม่าสั่งให้ขยายเวลาการกักบริเวณไปอีก 18 เดือน พรรคสันนิบาตแห่งชาติ เพื่อประชาธิปไตยซึ่งมีนางอองซาน ซูจี เป็นผู้นำ ชนะการเลือกตั้งเมื่อ 19 ปีที่แล้ว แต่ไม่ได้รับความยินยอมให้ปกครองพม่าสมาชิกพรรคที่ชนะการเลือกตั้งจำนวนมากลี้ภัยออกจากประเทศ และได้จัดตั้งรัฐบาลพลัดถิ่นขึ้น